**Cesare Bovo** (s. 14. tammikuuta 1983 Rooma, Italia) on italialainen jalkapalloilija. Pelipaikaltaan hän oli keskuspuolustaja. Hän pelasi Serie A:ssa 287 ottelua ja teki niissä 14 maalia vuosina 2003–2017. Hän edusti Serie A:ssa Lecceä, Parmaa, Romaa, Palermoa, Torinoa, Genoaa ja Pescaraa. Hän päätti uransa Serie B:ssä Leccen joukkueessa kaudella 2018–2019.

Seurajoukkueura
---------------

Bovo edusti juniorina Romaa. Hän oli seuran edustusjoukkueen kokoonpanossa Serie A:ssa kahdesti vuonna 2001 pääsemättä kentälle ja pelasi yhden Italian cupin ottelun vuonna 2002. Kesällä 2002 Bovo siirtyi Lecceen, jossa hän pelasi kaudella 2002–2003 Serie B:ssä 11 ottelua seuran noustessa pääsarjaan ja seuraavalla kaudella 19 ottelua Serie A:ssa. Kaudeksi 2004–2005 Lecce lainasi Bovon Parmaan, jossa hän pelasi 31 Serie A -ottelua.

Kesällä 2005 Bovo palasi Romaan ja pelasi 22 ottelua Serie A:ssa seuran sijoittuessa toiseksi kaudella 2005–2006. Kauden jälkeen Roma myi Bovon 1,5 miljoonalla eurolla Palermoon, jossa hän seuraavalla syyskaudella pelasi yhden Serie A -ottelun. Kevätkaudeksi Palermo lainasi hänet Torinoon, jota hän edusti seitsemässä Serie A -ottelussa. Kesällä 2007 Bovo myytiin Palermosta Genoaan 3,3 miljoonalla eurolla. Kaudella 2007–2008 hän pelasi seurassa 27 Serie A -ottelua.

Palermo hankki Bovon kesällä 2008 takaisin 7,9 miljoonalla eurolla. Hän lukeutui joukkueen runkopelaajiin kolmen kauden ajan pelaten kausina 2008–2009, 2009–2010 ja 2010–2011 yhteensä 89 Serie A -ottelua. Palermo hävisi kaudella 2010–2011 Italian cupin loppuottelun Internazionalelle 1–3. Bovo pelasi kauden aikana neljässä cup-ottelussa, muttei ei ollut kokoonpanossa loppuottelussa. Elokuussa 2011 Bovo palasi Genoaan lainalle pelaten kauden 2011–2012 syyspuoliskon aikana viisi pääsarjaottelua. Tammikuussa 2012 Genoa hankki hänet jälleen pysyvästi 1,3 miljoonalla eurolla. Bovo pelasi kolme Serie A -ottelua kevätkauden aikana ja 13 kaudella 2012–2013.

Heinäkuussa 2013 Torino hankki Bovon 900 000 tuhannella eurolla. Serie A -otteluita hän on pelannut seurassa 20 kaudella 2013–2014, 15 kaudella 2014–2015 ja 21 kaudella 2015–2016.

Maajoukkueura
-------------

Bovo pelasi vuosina 2000–2006 Italian ikäkausimaajoukkueissa yhteensä 54 ottelua. Hän oli voittamassa alle 21-vuotiaiden Euroopan-mestaruuskilpailuja Saksassa 2004 ollen kokoonpanossa neljässä Italian viidestä ottelusta. Bovo teki 2–0-maalin 3–0-voittoon päättyneessä loppuottelussa Serbia ja Montenegroa vastaan. Bovo oli mukana alle 21-vuotiaiden EM-kilpailuissa myös Portugalissa 2006, jossa hän pelasi kaikki Italian kolme ottelua joukkueen jäädessä alkulohkoon.

Bovo oli mukana myös Ateenan kesäolympialaisissa 2004, jossa Italia saavutti pronssia. Hän pelasi turnauksessa kolmessa ottelussa – puolivälierässä, välierässä ja pronssiottelussa – ja teki ottelun ainoan maalin jatkoajalla puolivälierässä Malia vastaan.

Pelatessaan Palermossa vuonna 2010 Bovo oli kahdesti kokoonpanossa EM-kilpailujen 2012 karsinnoissa pääsemättä kuitenkaan kentälle.

Saavutukset
-----------

**Italian maajoukkue**

* Alle 21-vuotiaiden Euroopan-mestaruuskilpailut: 2004
* Kesäolympialaiset: pronssia 2004

Tilastot
--------

Päivitetty 22. elokuuta 2020.

| Kausi | Seura | Sarja | O | M |
| --- | --- | --- | --- | --- |
| 2001–2002 | Roma | Italia Serie A | 0 | 0 |
| 2002–2003 | Lecce | Italia Serie B | 11 | 0 |
| 2003–2004 | Lecce | Italia Serie A | 19 | 2 |
| 2004–2005 | Parma | Italia Serie A | 31 | 2 |
| 2005–2006 | Roma | Italia Serie A | 22 | 0 |
| 2006–2007 | Palermo | Italia Serie A | 1 | 0 |
| Torino | Italia Serie A | 7 | 1 |
| 2007–2008 | Genoa | Italia Serie A | 27 | 0 |
| 2008–2009 | Palermo | Italia Serie A | 29 | 1 |
| 2009–2010 | Palermo | Italia Serie A | 28 | 2 |
| 2010–2011 | Palermo | Italia Serie A | 32 | 4 |
| 2011–2012 | Genoa | Italia Serie A | 8 | 0 |
| 2012–2013 | Genoa | Italia Serie A | 13 | 0 |
| 2013–2014 | Torino | Italia Serie A | 20 | 0 |
| 2014–2015 | Torino | Italia Serie A | 15 | 0 |
| 2015–2016 | Torino | Italia Serie A | 21 | 2 |
| 2016–2017 | Torino | Italia Serie A | 4 | 0 |
| Pescara | Italia Serie A | 10 | 0 |
| 2017–2018 | Pescara | Italia Serie B | 8 | 0 |
| 2018–2019 | Lecce | Italia Serie B | 9 | 0 |
| Yhteensä | 315 | 14 |

Lähteet
-------

1. 1 2 3 4 5 6 7 8  Cesare Bovo Soccerway-sivustolla (englanniksi)
2. 1 2 3 4 5  Cesare Bovo Transfermarkt-sivustolla (englanniksi)
3. 1 2 3  Cesare Bovon maaottelutilastot Italian jalkapalloliiton sivustolla (Arkistoitu – Internet Archive) (italiaksi)
4. ↑  Zea, Antonio: Games of the XXVIII. Olympiad - Football Tournament *rsssf.com*.  3.10.2004. Rec.Sport.Soccer Statistics Foundation. Viitattu 12.8.2016. (englanniksi)

Italian joukkue – Kesäolympialaiset 2004
1 Amelia |
2 Chiellini |
3 Moretti |
4 Ferrari |
5 Bonera |
6 De Rossi |
7 Pinzi |
8 Palombo |
9 Gilardino |
10 Pirlo |
11 Sculli |
12 Gasbarroni |
13 Barzagli |
14 Bovo |
15 Donadel |
16 Del Nero |
17 Mesto |
18 Pelizzoli |
Valmentaja Gentile